המועמד לראשות העבודה שב וטען שהמפקד למפלגה מושחת, ואמר כי "מי שעל ראשו בוער הכובע מנסה להאשים בגזענות"
"חבל שמפרשים כל מילה בהקשר עדתי וגזעני" - כך הגיב היום (חמישי) המועמד לראשות מפלגת העבודה עמרם מצנע לסערה שעוררו הדברים שאמר לוותיקי מפלגת העבודה בגבעתיים, לפיהם עמיר פרץ "בא מארץ אחרת" והוא "מביא את החמולות".
"התשובה שלי היתה בתגובה לשאלה מהקהל", אמר מצנע בראיון לקול ישראל בעקבות הפרסום הבוקר במעריב. "אמרתי ששלי ובוז'י מייצגים עמדות ופרופיל של אנשים שאיתם יהיה לי קל לעמוד ולחבור, ואמרתי שיש מי שמביא עימו פוליטיקה אחרת".
מצנע הוסיף כי "חלק מהמפקד הוא מושחת... מי שעל ראשו בוער הכובע מנסה להאשים בגזענות". לדבריו, "אני לא מתכוון להתנצל, כל מה שאמרתי אמת. אנשים יבחרו בי כי דרכי נכונה. העימותים על בסיס אישי וגזעני עברו מהעולם".
עוד אמר מצנע: "אנחנו כל הזמן כל כך נזהרים שאנו לא אומרים את מה שעל ליבנו וזו אחת הסיבות שהציבור מאס בפוליטיקה. כשאני תוקף את אהוד ברק זה לא נשמע מוזר, בגישה הפוליטית שלו והתנהלותו גם הוא בא מפלנטה אחרת".
"אני מכיר את הציבור מקרוב", אמר מצנע. "אני מדבר על סגירת פערים ואף אחד לא יצליח להדביק לי כינויים כאלו ואחרים".